google/wiki40b huggingface dataset:
Γουλιέλμος του Εβρέ

Βιογραφία

Ήταν ο μόνος γιος τού Ριχάρδου κόμη τού Εβρέ και της Γκοντχίλντις (Αδελαΐδας). 
Ο Γουλιέλμος αναφέρεται ως κόμης τού Εβρέ το 1066 και συνεισέφερε 80 πλοία για τη σχεδιαζόμενη εισβολή στην Αγγλία το ίδιο έτος. Όμως ο Γουλιέλμος διαδέχθηκε τον πατέρα του το 1067, όταν εκείνος απεβίωσε· έτσι η προηγούμενη αναφορά στον Γουλιέλμο ως κόμη τού Εβρέ θεωρείται αναχρονισμός. Είναι ένας απ΄τους λίγους γνωστούς συντρόφους τού Γουλιέλμου Α΄ της Αγγλίας στη μάχη τού Χάστιγκς το 1066. Για τη συμμετοχή του ανταμείφθηκε μέτρια: με τη μίσθωση μίας περιοχής. Φαίνεται δεν ήταν ακόμη ενήλικος, ώστε να αναλάβει κάτι πιο προσοδοφόρο στην Αγγλία. Άλλη απόδειξη τού ότι ήταν πολύ νέος το 1066 είναι, ότι πολέμησε υπέρ τού Ερρίκου Α΄ της Αγγλίας το 1106, δηλ. 40 έτη μετά.
Κατά την πολιορκία τού κάστρου τού Σαιν-Σουζάν το 1085, ο Γουλιέλμος αιχμαλωτίστηκε. Το 1090 προκάλεσε περισσότερα προβλήματα στον Ροβέρτο Β΄ δούκα της Νορμανδίας, γιο τού 2ου εξαδέλφου του, όταν ξεκίνησε πόλεμο με τον γείτονα εκείνου στο Κονς, τον Ραούλ Β΄ τού Τοσνύ. Ο τελευταίος ήταν από τους πρώτους υποστηρικτές τού Ροβέρτου Β΄, έτσι ζήτησε τη συνδρομή του, όμως ο δούκας τού έδωσε αβέβαιες υποσχέσεις. Τότε ο Ραούλ πήγε στον Γουλιέλμο Β΄ της Αγγλίας, αδελφό τού Ροβέρτου Β΄, που αμέσως συμφώνησε να τον βοηθήσει, καθώς ο Γουλιέλμος Β΄ έψαχνε τρόπους να υπονομεύσει τον αδελφό του δούκα της Νορμανδίας.
Καθώς ο Γουλιέλμος ηλικιωνόταν και γινόταν πιο ασθενικός, η σύζυγός του ανέλαβε τη διακυβέρνηση της κομητείας. Ο ιστορικός Όλντερικ Βιτάλις αναφέρει, πως "η κόμισσα ξεχώριζε για την ευφυΐα και την ομορφιά της. Ήταν από τις πιο υψηλές γυναίκες στο Εβρέ και ευγενούς καταγωγής, ως κόρη τού κόμη τού Νεβέρ". Όμως στις πολιτικές υποθέσεις ήταν ισχυρογνώμων και σκληρή, συχνά αγνοώντας το συμβούλιο των βαρόνων τού συζύγου της. Έπειτα από πολυάριθμα παράπονα στον βασιλιά εναντίον της και την ισοπέδωση τού donjon (κύριου πύργου τού κάστρου) τού βασιλιά, εξορίστηκαν δύο φορές.
Το 1114 η Ελβίς απεβίωσε και τάφηκε στο Νογιόν. Ο Γουλιέλμος έπαθε αποπληξία το 1118 και τάφηκε στο αββαείο τού Φοντανέλ, δίπλα στον πατέρα του. Ήταν άτεκνος και τον διδέχθηκε ο πλησιέστερος άρρην συγγενής του, που ήταν ο Αμωρί Γ΄ κύριος τού Μονφόρ, υποτελής τού Λουδοβίκου Δ΄ της Γαλλίας. Αυτό προκάλεσε προβλήματα στον Ερρίκο Α΄ της Αγγλίας. Ο Αμωρί Γ΄ ήταν γιος της Αγνής, αδελφής τού Γουλιέλμου. 
Ο Γουλιέλμος και η Ελβίζ δώρησαν ιδιοκτησίες στο αββαείο τού Σαιν-Μαρτίν στο Τροάρν με καταστατικό τού 1100/1114. Με σύμβουλο τον Ρογήρο ηγούμενο τού Σαιν-Εβρούλ, ίδρυσαν μία μονή στο Νογιάν. Το 1108 ο Γουλιέλμος και η σύζυγός του με δικά τους έξοδα θεμελίωσαν τον ναό της Αγ. Μαρίας μητέρας τού Θεού, αλλά η οικοδόμησή του έγινε με διακοπές, ένεκα των εξοριών τους και άλλων δυσχεριών. Απεβίωσαν πριν ολοκληρωθεί.

Οικογένεια

Νυμφεύτηκε την Ελβίζ, κόρη τού Γουλιέλμου Α΄ κόμη τού Νεβέρ· δεν απέκτησαν απογόνους.
Ανεξάρτητον Αγροτικόν Κόμμα Ελλάδος

Το Ανεξάρτητον Αγροτικόν Κόμμα Ελλάδος ήταν ένα πολιτικό κόμμα που ιδρύθηκε το 1950.
Το Κόμμα αυτό αποτελούσε ένα από τα λεγόμενα τότε μικρά πολιτικά κόμματα, της περιόδου εκείνης, που εκπροσωπούσε περισσότερο τοπικά αγροτικά συμφέροντα και συγκεκριμένα των αγροτών του Νομού Αχαΐας. Το κόμμα αυτό τελικά συμμετείχε στις εκλογές του 1950 πλην όμως δεν κέρδισε καμία βουλευτική έδρα με συνέπεια αργότερα να διαλυθεί.
Ένγκελμπερτ Β΄ της Γκορίτσια

Βιογραφία

Ήταν ο δευτερότοκος γιος του Μάινχαρτ Α΄ κόμη της Γκορίτσια και της Ελισάβετ, κόρης του Μπότο κόμη του Σβάρτσενμπουρκ στο Νόρντγκαου της Βαυαρίας.
Αναφέρεται για πρώτη φορά το 1137 ως επίτροπος (vogt) του αββαείου Μίλλσταττ, μία θέση που ανέλαβε ο θείος του Ένγκελμπερτ Α΄ (απεβ. 1122), μάλλον μετά που απεβίωσαν οι ιδρυτές του από τον Οίκο των Αριμπονιδών.
Το 1150 κληρονόμησε την κομητεία της Γκορίτσια από τον άτεκνο, μεγαλύτερο αδελφό του Ερρίκο Β΄. Όπως ο πατέρας του, υπηρέτησε και εκείνος ως επίτροπος (reeve) της Ακουιλέια και του αββαείου του Αγ. Πέτρου στην Ίστρια. Έγινε σφοδρός υπέρμαχος των Χοενστάουφεν και -όπως και ο νεότερος αδελφός του Μάινχαρτ- ήταν προσωρινά μάργραβος της Ίστρια.
Ανταγωνιζόταν τον Οίκο των Άντεχς, δουκών της Μερανίας. Οι απόγονοί του κέρδισαν περισσότερη έκταση στην έσω Ίστρια, περί το Πάζιν (γερμ. Μίττερμπουρκ).
Δήμος Ακράτας

Ιστορία

Δημιουργήθηκε πρώτη φορά το 1878 έως το 1912 και πάλι το 1985 όπου και αποτελούνταν από την Ακράτας, τα Συλιβαινιώτικα, την Ποροβίτσα και το Κράθιο. Το 1997, με την συνένωση των Κοινοτήτων που προέβλεπε το «σχέδιο Καποδίστριας», προστέθηκαν οι Κοινότητες (Δημοτικά Διαμερίσματα) Αγία Βαρβάρα, Άμπελος, Βούτσιμος, Βαλιμή, Ζαρούχλα, Καλαμιάς, Μεσορρούγι, Πλάτανος, Παραλία Πλατάνου, Περιστέρα. 
Στον «Καποδιστριακό» Δήμο (1997 - 2010) ανήκαν και οι οικισμοί Βουνάκι, Χαλκιάνικα, Αγρίδι, Άνω Ποταμιά, Κάτω Ποταμιά, Τσιβλός, Πύργος, Γκουμαίικα, Φούρνοι, Παλαιοσταφίδα και Κρυονέρι.

Οικισμός της Ακράτας

Ο μεγάλος οικισμός της Ακράτας είχε 1.781 κάτοικους (απογ. 2001). Το όνομά της είναι παραφθορά του Κράθης, ονομασία του ποταμού που την διασχίζει. Κοντά στο χωριό βρίσκονται τα ερείπια της αρχαίας πόλης Αιγαί και το αρχαίο θέατρο της. Απέχει 70 χιλιόμετρα από την Πάτρα.

Αξιοθέατα

Η Λίμνη Τσιβλού στον δρόμο από Ακράτα γα την Ζαρούχλα. Στην Περιστέρα υπάρχει η "Βρύση της Γκόλφως" όπου γυρίστηκε η ομώνυμη ταινία. Στην Ακράτα βρίσκεται η Ιερά Μονή της Αγίας Τριάδος. Στα σύνορα με το Δήμο Καλαβρύτων βρίσκονται και οι πηγές Ύδατα της Στυγός.

Γεωγραφία

Το πρώην Δήμο διασχίζει ο Κράθης που πηγάζει κοντά στο Σόλο στους πρόποδες του Χελμού.
Κύπελλο Πρωταθλητριών Ομάδων Ευρώπης 1968-69

Την αγωνιστική περίοδο 1968-1969 το κύπελλο πρωταθλητριών κατέκτησε η ΑΚ Μίλαν για δεύτερη φορά στην ιστορία της κερδίζοντας στον τελικό, που πραγματοποιήθηκε στο Στάδιο Σαντιάγο Μπερναμπέου στην Μαδρίτη, τον ΑΦΚ Άγιαξ με 4-1.
Για πρώτη φορά ελληνική ομάδα έφτασε στους προημιτελικούς ευρωπαϊκού ποδοσφαιρικού κυπέλλου, καθώς η Α.Ε.Κ. απέκλεισε τις Ζενές Ες Λουξεμβούργου (3-0, 2-3) και Ακαντέμικ Δανίας (0-0 στην Αθήνα, 2-0 στη Δανία).
Αναλυτικά τα αποτελέσματα της διοργάνωσης:
Τουντόνγκ

Η Τουντόνγκ (επίσης γράφεται τουντούνγκ) είναι μαλαϊκή λέξη, που σημαίνει κυριολεκτικά "κάλυμμα", το οποίο συνήθως μεταφράζεται/αναφέρεται ως πέπλο ή μαντίλα. 
Στη Μαλαισία, τη Σιγκαπούρη και το Μπρουνέι το τουντόνγκ φοριέται σύμφωνα με την ισλαμική μαντίλα. Συνήθως, η τουντόνγκ καλύπτει τα μαλλιά, τα αυτιά, το λαιμό, αφήνοντας μόνο το πρόσωπο να εκτίθεται. Είναι μέρος του προτύπου ενδυματολογικού κώδικα για τα γραφεία, σχολικές στολές και επίσημες περιστάσεις.
Στην Ινδονησία, η λέξη που αναλογεί περισσότερο με την μαλαϊκή λέξη τουντόνγκ είναι η "kerudung" ή "jilbab".
Αστικά κοινά

Ο όρος «Αστικά Κοινά» αναφέρεται στην ευκαιρία των πολιτών να αποκτήσουν δύναμη όσον αφορά την διαχείριση των αστικών πόρων και την αναδιαμόρφωση των εξόδων που αφορούν την ζωή στην πόλη, σύμφωνα με την χρηστική τους αξία και των εξόδων συντήρησης και όχι των τάσεων της αγοράς. Τα Αστικά Κοινά τοποθετούν τους πολίτες ως κυρίαρχους παράγοντες και όχι τις δημόσιες αρχές, τις ιδιωτικές αγορές και τις τεχνολογίες. Έχουν αφετηρία τις επιθυμίες και τις διεκδικήσεις της κοινότητας και πολλές φορές αποτελούν έκφραση πολιτικών πεποιθήσεων και προτείνουν ένα διαφορετικό σχήμα διακυβέρνησης.
Ο David Harvey (2012) διευκρινίζει την διαφορά μεταξύ δημοσίων χώρων και αστικών κοινών. Συγκεκριμένα, αναφέρει ότι οι δημόσιοι χώροι και τα δημόσια αγαθά της πόλης μπορούν να θεωρηθούν ως κοινά όταν οι πολίτες αναλαμβάνουν σε αυτά πολιτική δράση. Για παράδειγμα, η Πλατεία Συντάγματος στην Αθήνα, η Πλατεία Tahrir στο Κάϊρο και η Πλατεία Καταλονίας στην Βαρκελώνη μεταμορφώθηκαν από δημόσιοι χώροι σε αστικά κοινά όταν οι πολίτες διαμαρτυρήθηκαν εκεί και εξέφρασαν τις πολιτικές τους πεποιθήσεις. Οι δρόμοι αποτελούν δημόσιους χώρους, οι οποίοι συχνά έχουν αποτελέσει αστικό κοινό μέσα από την κοινωνική και επαναστατική δράση των πολιτών. Επίσης, ο David Harvey, στο ίδιο βιβλίο (2012), υποστηρίζει ότι τα άτομα και οι κοινωνικές ομάδες, μέσα από τις καθημερινές τους δραστηριότητες και τους αγώνες, δημιουργούν το κοινωνικό σύμπαν της πόλης και μέσω αυτού δημιουργούν κάτι κοινό ως πλαίσιο μέσα το οποίο μπορούν να κατοικούν όλοι.
Στην έρευνα της για τα αστικά κοινά στην Αθήνα, με τίτλο "Πρακτικές των Κοινών" (2015), η ομάδα που απαρτίζει το συλλογικό σχήμα έρευνας και δράσης KOINO athina επισημαίνει ότι μία διαφορά ενός αστικού κοινού από ένα θεσμοθετημένο αστικό δημόσιο χώρο έγκειται στο ότι μπορεί να νέμονται τον τελευταίο διαφορετικές συλλογικότητες/ατομικότητες κτλ χωρίς όμως να υπάρχει συλλογική διαχείριση του.
Τα Αστικά Κοινά δρουν στην πόλη συμπληρωματικά με το κράτος και την αγορά. Κάποια παραδείγματα είναι οι αστικοί κήποι, οι αστικές καλλιέργειες στις ταράτσες των κτιρίων και οι πολιτισμικοί χώροι που έχουν μετατραπεί σε χώρους διάδρασης μεταξύ πολιτών.
Ομάδες Πρόληψης και Καταστολής Εγκλήματος

Οι Ομάδες Πρόληψης και Καταστολής Εγκληματικότητας (Ο.Π.Κ.Ε.) είναι ειδικές μονάδες της Αστυνομίας με ειδική εκπαίδευση και εξοπλισμό.

Σκοπός

Η πρόληψη και καταστολή εγκλημάτων σε περιοχές που παρουσιάζουν αυξημένη εγκληματικότητα και απαιτούν αποτελεσματική αστυνόμευση. Ο χαρακτήρας τους είναι πολυδιάστατος καθώς επιλαμβάνονται σε καταστάσεις που απαιτούν υψηλή εκπαίδευση και συντονισμό όπως καταδίωξη επικινδύνων δραπετών φυλάκων σε δύσβατα μέρη, ημεδαπών-αλλοδαπών με διεθνή εντάλματα σύλληψης κ.ο.κ.

Εκπαίδευση

Εκπαιδεύονται μαζί με άλλες ειδικές αστυνομικές μονάδες σε θέματα ασφάλειας, πρακτικής σκοποβολής, αυτοάμυνας, εισόδου σε κτίρια και ελέγχων υψηλού κίνδυνου με αποτέλεσμα να έχουν υψηλό επίπεδο εμπειρίας και αποτελεσματικότητας σε ακραία περιστατικά όπως ομηρίες και ληστείες.
Οι αστυνομικοί που τις απαρτίζουν είναι γνωστοί για την πειθαρχία και τον επαγγελματισμό τους.               
Οι Ομάδες Πρόληψης και Καταστολής Εγκληματικότητας ιδρύθηκαν τον Φεβρουάριο 2001  μετά από απόφαση του τότε Αρχηγού της Ελληνικής Αστυνομίας Ιωάννη Γεωργακόπουλου.
Αργύρης Ξάφης

Βιογραφικά στοιχεία

Γεννήθηκε και μεγάλωσε στο Περιστέρι΄το 1976. Σπούδασε στην Ανωτέρα Σχολή Δραματικής Τέχνης του Εθνικού Θεάτρου. Έχει συμμετάσχει σε πολλές θεατρικές παραστάσεις, κυρίως του Εθνικού Θεάτρου και του θεάτρου του Νότου, καθώς και σε κινηματογραφικές ταινίες. Το 2001 τιμήθηκε με το βραβείο Χορν για τον ρόλο του στην θεατρική παράσταση «Το στρίψιμο της Βίδας». Έχει λάβει εξαιρετικές κριτικές για πολλές θεατρικές παραστάσεις του. Το 2011 βραβεύθηκε από την Ελληνική Ακαδημία Κινηματογράφου με το βραβείο α΄ ανδρικού ρόλου για τον ρόλο του στην ταινία "απ'τα κόκαλα βγαλμένα".
Κατοικεί στους Αμπελόκηπους.
Εθνική Παίδων Ελλάδας (ποδόσφαιρο)

Ιστορία

Η Εθνική Παίδων έχει σημειώσει τις παρακάτω σημαντικές διακρίσεις στο Ευρωπαϊκό πρωτάθλημα Κ-16.

1991

Το 1991 κατέκτησε την τρίτη θέση στο Ευρωπαϊκό πρωτάθλημα ποδοσφαίρου κάτω των 16 ετών στην Ελβετία. Προκρίθηκε στον ημιτελικό αήττητη από τον όμιλό της ξεπερνώντας την Πορτογαλία (1-1), την Πολωνία (1-0) και την Ελβετία (4-0). Στον ημιτελικό ηττήθηκε με σκορ 0-1 από την Ισπανία. Στο μικρό τελικό επικράτησε στα πέναλτι επί της Γαλλίας με 5-4.

1996

Το 1996 κατέκτησε την 4η θέση Ευρωπαϊκό πρωτάθλημα ποδοσφαίρου κάτω των 16 ετών στην Αυστρία. Τερμάτισε πρώτη και αήττητη στον όμιλό της αντιμετωπίζοντας τη Γερμανία (2-1), τη Ρουμανία (1-0) και την Ουκρανία (1-1). Στον ημιτελικό ηττήθηκε από την Πορτογαλία με 3-0 και στο μικρό τελικό από το Ισραήλ με 2-3.

2000

Το 2000 κατέκτησε την 4η θέση Ευρωπαϊκό πρωτάθλημα ποδοσφαίρου κάτω των 16 ετών στο Ισραήλ. Τερμάτισε πρώτη και αήττητη στον όμιλό της με αντιπάλους τη Ρουμανία (1-0), την Πολωνία (3-3) και την Ισπανία (2-1). Στον ημιτελικό ηττήθηκε με 2-1 από την Πορτογαλία και στο μικρό τελικό ηττήθηκε από την Ολλανδία με 5-0.
Μέιναρντ Τζέιμς Κίναν

Πρώιμη ζωή

Ο Τζέιμς Χέρμπερτ Κίναν  γεννήθηκε σε οικογένεια Νοτίων Βαπτιστών στη Ραβέννα του Οχάιου στις 17 Απριλίου 1964, το μοναδικό παιδί της Τζούντιθ Μαρί (γένος Ντούερτυ, 22 Νοεμβρίου 1943  –    18 Ιουνίου 2003) και Μάικλ Λόρεν Κίναν (4 Μαρτίου 1946).   Όταν οι γονείς του χώρισαν το 1968, ο πατέρας του μετακόμισε στο Σκότβιλ του Μίσιγκαν και ο Κίναν θα τον δει περίπου μία φορά το χρόνο για τα επόμενα 12 χρόνια. Η μητέρα του ξαναπαντρεύτηκε, φέρνοντας τον Kίναν σε μια "ανυποχώρητη και άθλια οικογένεια", όπου η νοημοσύνη και η δημιουργική του έκφραση θα καταπνιγόταν.  
Η μητέρα του Κίναν υπέστη ένα παραλυτικό εγκεφαλικό ανεύρυσμα το 1976, όταν ο Μέιναρντ ήταν 11 ετών (η έμπνευση για δημιουργικά έργα όπως τα τραγούδια του εργαλείου "jimmy" και "Wings for Marie" καθώς και η "Judith" του Perfect Circle).  Λίγα χρόνια αργότερα, έπεισε τον Kίναν να ζήσει μαζί με τον πατέρα του στο Σκότβιλ. Ο Κίναν θεωρεί αυτό ως "την καλύτερη κίνηση που έκανε ποτέ".  Το 1982, αποφοίτησε από το κεντρικό γυμνάσιο της κομητείας Μέισον στο Σκότβιλ, όπου ήταν μέλος της ομάδας πάλης. Ο πατέρας του ήταν ένας από τους προπονητές της ομάδας και άφησε την προπόνηση την ίδια στιγμή που ο Kίναν αποφοίτησε το 1982.
Χρήστος Πετρόπουλος

Βιογραφικά στοιχεία

Η καταγωγή του ήταν από το Αίγιο, από την γνωστή οικογένεια των τραπεζικών. Σπούδασε νομικά στην Νομική Σχολή του . Αποφοίτησε με διδακτορικό της Νομικής και εξάσκησε το επάγγελμα του δικηγόρου.
Νωρίς επιδόθηκε με τα τραπεζιτικά. Συντέλεσε στην δημιουργία της Ελληνικής Τράπεζας.
Κρυσταλλογραφία

Ιστορικοί σταθμοί

Το 1915 ο Άγγλος φυσικός Γουίλιαμ Μπραγκ (1862-1942) με την βοήθεια του γιου του Λόρενς Μπραγκ ανακαλύπτει την κρυσταλλογραφία ακτίνων Χ. Αργότερα η Αγγλίδα βιοχημικός Ντόροθι Χόντζκιν με τη βοήθεια της τεχνικής αυτής ανακαλύπτει τη δομή της πενικιλίνης και της βιταμίνης Β12.

Το 1953 η επίσης Αγγλίδα κρυσταλλογράφος Ρόζαλιντ Φράνκλιν (1920-1958) αξιοποιώντας τη τεχνική των ακτίνων Χ ανακαλύπτει τη δομή του DNA.
Φοίβος Ανωγειανάκης

Βιογραφικά στοιχεία

Γεννήθηκε το 1915 στο Ηράκλειο της Κρήτης. Πραγματοποίησε σπουδές στο βιολί, τα θεωρητικά, τα ανώτερα θεωρητικά, την αντίστιξη και τη φούγκα. Σε νεαρή ηλικία ξεκίνησε να γράφει κριτική μουσικής ενώ ασχολήθηκε και με τη μουσικολογική έρευνα στη ελληνική παραδοσιακή μουσική και στην χαρακτηρισμένη ως έντεχνη νεοελληνική μουσική. Υπήρξε αρθρογράφος σε διάφορες εφημερίδες και περιοδικά όπως ο Ριζοσπάστης, η Αυγή, η Επιθεώρηση Τέχνης, τα Επίκαιρα, τα Φιλολογικά Χρονικά, τα Ελεύθερα Γράμματα, οι Εποχές, ο Νεοελληνικός Λόγος, τα Καλλιτεχνικά Νέα, κλπ. Επίσης διετέλεσε μουσικός υπεύθυνος του Συλλόγου Ελληνικών Χορών της Δώρας Στράτου και του Λυκείου των Ελληνίδων ενώ ήταν συνεργάτης του Πελοποννησιακού Λαογραφικού Ιδρύματος συμμετέχοντας ενεργά σε λαογραφικές έρευνες σε Ελλάδα και Κύπρο κατά τις δεκαετίες του '70 και του '80. Το 1978 δώρησε στο ελληνικό κράτος την πλούσια προσωπική του συλλογή λαϊκών μουσικών οργάνων κάποια από τα οποία χρονολογούνται από τον 18ο αιώνα, η οποία ήταν καρπός μακροχρόνιας έρευνας και απασχόλησης του. Ήταν παντρεμένος με την διευθύντρια χορωδίας της Εθνικής Λυρικής Σκηνής Έλλη Νικολαΐδου. Πέθανε στις 14 Οκτωβρίου 2003.

Έργο

Το 1947 μέσω της στήλης του στον Ριζοσπάστη, ο Ανωγειανάκης ήταν ο πρώτος μουσικός κριτικός που υπερασπίστηκε την καλλιτεχνική αξία της ρεμπέτικης μουσικής και υποστήριξε τη σύνδεση της με τη βυζαντινή μουσική παράδοση. Τα επόμενα χρόνια εξέδωσε διάφορα βιβλία μουσικολογικού περιεχόμενου ( μεταξύ αυτών Ένα βυζαντινό μουσικό όργανο το 1962, Κατάλογος έργων Μανώλη Καλομοίρη το 1964, Νεοελληνικά χορδόφωνα: το λαγούτο το 1972, Ελληνικά Λαϊκά Μουσικά Όργανα το 1976 κλπ ενώ υπήρξε βασικός συντελεστής στην έκδοση μουσικών δίσκων και CD του ΠΛΙ.

Διακρίσεις

Το 1991 δημιουργήθηκε στην υπό την προσωπική επίβλεψη στην Αθήνα, Μουσείο Ελληνικών Λαϊκών Μουσικών Οργάνων που φέρει το όνομα του. Το ίδιο έτος ως ένδειξη αναγνώρισης της συνολικής του προσφοράς, ο Ανωγειανάκης αναγορεύτηκε επίτιμος διδάκτορας του Πανεπιστημίου Κρήτης.
Φερζ (σκάκι)

Ιστορία

Ο φερζ είναι πολύ παλιό σκακιστικό κομμάτι, καθώς εμφανίζεται σε ορισμένες πολύ πρώιμες παραλλαγές του παιχνιδιού, όπως το Σκάκι του Ταμερλάνου και το shatranj. Ο σύμβουλος στο Σιάνγκτσι κινείται όπως ο φερζ, αλλά έχει κάποιους πρόσθετους περιορισμούς που αφορούν το πού μπορεί να κινηθεί Ο φερζ ήταν ένα συμβατικό κομμάτι στο σκάκι, μέχρι να αναπτυχθούν οι σύγχρονες κινήσεις της βασίλισσας και του αξιωματικού. Υπάρχει επίσης σε ορισμένες ιστορικές παραλλαγές του Σόγκι, όπως η μεγάλη έκδοσή του ως Ντάι σόγκι (15×15), με το όνομα σπαθί της γάτας (κινεζικά: 猫刄).
Το κομμάτι λεγόταν αρχικά mantri (σανσκριτική λέξη που σημαίνει «σύμβουλος» ή «υπουργός»), εν συνεχεία μεταφράστηκε από τους Πέρσες σε Farzin (περσική λέξη που σημαίνει «σύμβουλος» ή «σοφός»). Οι Άραβες στη συνέχεια το έγραψαν πιο σύντομα ως firz, και αυτό έγινε ferz και fers στη μεσαιωνική Ευρώπη. Το όνομά του αργότερα έγινε βασίλισσα, αλλά όταν στο σύγχρονο σκάκι άρχισε να χρησιμοποιείται η βασίλισσα με το όνομα αυτό, ο πρώην φερζ ή φερζ άρχισε να χρησιμοποιείται σε σκακιστικά προβλήματα. Ωστόσο, η λέξη αυτή στη ρωσική και την ουκρανική γλώσσα σημαίνει βασίλισσα (ферзь).

Αξία

Ο φερζ από μόνoς του είναι αξίας μικρότερης από ενάμισυ πιόνι. Ως πρόσθετη ισχύ όμως για άλλα κομμάτια αξίζει περίπου όσο μισός ίππος (λίγο παραπάνω ή λίγο παρακάτω αναλόγως με τη θέση). Παρά το γεγονός ότι το κομμάτι φερζ είναι λευκοτετράγωνο ή μαυροτετράγωνο, στη φάση του ανοίγματος είναι στην πραγματικότητα πιο ισχυρό από τα βασικά κομμάτια που υπερπηδούν άλλα, ακόμα και από τον βεζίρη, λόγω της μεγαλύτερης κινητικότητας που έχει προς τα εμπρός.
Μάριος Οικονόμου

Σε συλλογικό επίπεδο

Ξεκίνησε την ποδοσφαιρική του καριέρα από την ερασιτεχνική ομάδα του ΠΑΣ Γιάννινα και το 2011 εντάχθηκε στην πρώτη ομάδα του ηπειρωτικού συλλόγου όπου και παρέμεινε επί μία διετία.
Το 2013 αποχώρησε για να συνεχίσει την καριέρα του στην ιταλική Κάλιαρι, με τη φανέλα της οποίας αγωνίστηκε μόλις σε έναν αγώνα πρωταθλήματος. Την επόμενη χρονιά, το καλοκαίρι του 2014 αποκτήθηκε από την Μπολόνια, όπου στα τρία πρώτα χρόνια παραμονής του εκεί συμπλήρωσε 71 συμμετοχές πρωταθλήματος και 4 τέρματα. Το καλοκαίρι του 2017 παραχωρήθηκε ως δανεικός για έναν χρόνο στη ΣΠΑΛ (Società Polisportiva Ars et Labor 2013).Αφού δεν πήρε τις ευκαιρίες στην ΣΠΑΛ,πήγε δανεικός στην Μπάρι για το δεύτερο μισό της σεζόν 2017-18.Το Καλοκαίρι του 2018 πήγε ως δανεικός στην ΑΕΚ. Τον Ιανουάριο του 2019 η ΑΕΚ τον έκανε δικό της.

Στις εθνικές ομάδες

Στις 24 Μαρτίου 2016 πραγματοποίησε το ντεμπούτο του με την Ελλάδα με προπονητή τον Μίχαελ Σκίμπε, στην εντός έδρας φιλική αναμέτρηση εναντίον του Μαυροβουνίου (2-1), όπου πέρασε ως αλλαγή στη θέση του Κώστα Μανωλά.
Το 2012 υπήρξε διεθνής και με την Ελπίδων (Κ-21).
Επαρχίες της Ιρλανδίας

Ιστορία

Στην παλαιά Κελτική και πρώιμη ιστορική εποχή, η Ιρλανδία διαιρέθηκε σε επαρχίες (cúige), για να τεθεί ένα νέο καθεστώς, αντικαθιστώντας το προηγούμενο που ονομαζόταν αγροτικό (dtuatha). Εξ αρχής, οι επαρχίες ήταν πέντε, αλλά η μικρότερη επαρχία Μιθ (Meath) ενσωματώθηκε στην επαρχία Λένστερ (Leinster). Σήμερα, οι επαρχίες συνδέονται με σύνολα κομητειών.
Η προέλευση αυτών των επαρχιών (ομόσπονδα βασίλεια με κάπως ρευστά όρια), ο αριθμός των οποίων ανερχόταν σε πέντε πριν από τη Νορμανδική εισβολή, μπορεί να αποδοθεί στην υπερισχύουσα επιρροή που ασκήθηκε στο έδαφός τους, από τις μεγάλες ιρλανδικές δυναστικές οικογένειες των UI Neill / O'Neill (Όλστερ), UI Máeilsheáchlainn / O'Melaghlin (Mide), UI Briain / O'Brien (Μάνστερ), UI Conchobhair / O'Conor (Kόνοτ) και Mac Murchadha-Caomhánach/MacMurrough-Kavanagh (Λένστερ). Ο «βασιλιάς των κατώτερων βασιλέων» (rí ruirech) ήταν ο επαρχιακός (rí cóicid) ή ημιεπαρχιακός βασιλιάς, έχοντας υπό την κυριαρχία του αρκετές, χαμηλότερου βαθμού διοικητικές περιοχές (ruiri). Κατά τη διάρκεια των αιώνων, ο αριθμός των επαρχιακών βασιλέων κυμαινόταν μεταξύ τριών και έξι. Μετά την Νορμανδική εισβολή, η κατάσταση έγινε κάπως πιο συγκεχυμένη και περίπλοκη από ότι στο παρελθόν. Η Νορμανδική εισβολή άρχισε το 1169, και συνεχίστηκε μέχρι το 1541.
Πασκάλ Ρακοτομάβο

Πολιτική καριέρα

Γεννήθηκε την 1η Απριλίου του 1934. 
Από το 1982 ως το 1989 υπηρέτησε ως υπουργός Οικονομικών και στη συνέχεια (1989-93) ειδικός σύμβουλος του προέδρου Ντιντιέ Ρατσιράκα.

Πρωθυπουργός

Μετά την ορκωμοσία του Ρατσιράκα στην προεδρία της χώρας, στις 9 Φεβρουαρίου του 1997, ο πρόεδρος διόρισε το Ρακοτομάβο στο αξίωμα του πρωθυπουργού, στις 21 Φεβρουαρίου του 1997. Ο διορισμός του θεωρήθηκε έκπληξη.
Ο Ρακοτομάβο παρέμεινε πρωθυπουργός μέχρι τις 23 Ιουλίου του 1998. Τον διαδέχθηκε στο αξίωμα ο Ταντελί Αντριαναρίβο.

Μετά την πρωθυπουργία

Τον Ιούνιο του 2001 ανέλαβε Κυβερνήτης της επαρχίας Ανταναναρίβο. Διηύθυνε την προεκλογική εκστρατεία του Ρατσιράκα για τις προεδρικές εκλογές του Δεκεμβρίου του 2001. Ωστόσο, στην πολιτική κρίση που ακολούθησε μεταξύ του Ρατσιράκα και του αντιπάλου του, Μαρκ Ραβαλομανάνα τήρησε ουδέτερη στάση. Στις 28 Φεβρουαρίου του 2002 ο Ρατσιράκα διόρισε το Στρατηγό Λεόν-Κλοντ Ραβελοαριζόν (Léon-Claude Raveloarison) ως στρατιωτικό κυβερνήτη της επαρχίας Ανταναναρίβο, υπό στρατιωτικό νόμο. Ο Ρακοτομάβο ήταν ο μοναδικός από τους 6 επαρχιακούς κυβερνήτες που αρνήθηκε να υπογράψει τη διακήρυξη που όριζε την Τοαμασίνα, προπύργιο του Ρατσιράκα και των οπαδών του, ως προσωρινή πρωτεύουσα. Στη διένεξη επικράτησε τελικά ο Ραβαλομανάνα, ο οποίος αυτοανακηρύχθηκε πρόεδρος και πέτυχε την επικράτησή του. Σε αντίθεση με τους άλλους κυβερνήτες επαρχιών, ο Ρακοτομάβο δε διώχθηκε ποινικά από τη νέα κυβέρνηση
Ουίλιαμ Πιτ ο νεότερος

Πρώτα Χρόνια

Ο Ουίλιαμ Πιτ ο Νεότερος, δεύτερος γιος του Ουίλιαμ Πιτ του Πρεσβύτερου, 1ος Κόμης Κάθαμ, γεννήθηκε στο Κάιζ του Κεντ. Η οικογένεια Πιτ είχε ισχυρές πολιτικές ρίζες και από τις δύο πλευρές. Η μητέρα του, Έστερ Γκρένβιλ, ήταν αδελφή του πρώην πρωθυπουργού Τζορτζ Γκρένβιλ. Σύμφωνα με το Βιογράφο Τζον Έρμαν ο Ουίλιαμ Πιτ ο Νεότερος κληρονόμησε τη λάμψη και το δυναμισμό από τον πατέρα του και την αποφασιστική και μεθοδική φύση από την μητέρα του.
Ο Ουίλιαμ Πιτ ήταν ένας έξυπνος και καλός μαθητής και έμαθε γρήγορα καλά Λατινικά και Ελληνικά. Το 1773 στην ηλικία των 14 ετών παρευρέθηκε στο Πανεπιστήμιο του Κέιμπριτζ, όπου σπούδασε Πολιτική Φιλοσοφία, Μαθηματικά, Γεωμετρία, Χημεία και Ιστορία. Στο Πανεπιστήμιο του Κέιμπριτζ, ο Τζορτζ Πρίτιμαν, ο οποίος δίδαξε τον Πιτ έγινε στενός προσωπικός του φίλος. Στο Πανεπιστήμιο του Κέιμπριτζ έγινε φίλος του και ο Ουίλιαμ Γουίλμπερφορς, ο οποίος ήταν και πολιτικός σύμμαχός του στο Κοινοβούλιο.
Είχε χαρακτηριστεί στο πανεπιστήμιο ως γοητευτικός και φιλικός. Ο πατέρας του που είχε λάβει τον τιμητικό τίτλο του Κόμη του Κάθαμ, πέθανε το 1779. Ως ο μικρότερος γιος έλαβε μικρή κληρονομιά αλλά έλαβε νομική εκπαίδευση.

Πρώιμη Πολιτική Καριέρα

Κατά την διάρκεια των Γενικών Εκλογών του 1780, ο Πιττ έβαλε υποψηφιότητα για έδρα στο Πανεπιστήμιο του Κέιμπριτζ, αλλά έχασε.
Λέναρτ Μέρι

Βιογραφία

Γεννήθηκε στο Ταλίν στις 29 Μαρτίου 1929. Ο Μέρι ήταν ηγέτης του Κινήματος για την Ανεξαρτησία της Εσθονίας και σπούδασε στο εξωτερικό. Παντρεύτηκε δύο φορές και απέκτησε 3 παιδιά.
Το 1990-1992 χρημάτισε Υπουργός Εξωτερικών. Υπήρξε Πρόεδρος της Εσθονίας από το 1992 ως το 2001. Ορκίστηκε Πρόεδρος στις 6 Οκτωβρίου 1992 και επανεξελέγη στις 20 Σεπτεμβρίου 1996, για δεύτερη και τελευταία θητεία. Τον διαδέχθηκε στην προεδρία ο Άρνολντ Ρούτελ (Arnold Rüütel).
Το 1998 ψηφίστηκε "Ευρωπαίος της χρονιάς" από τη γαλλική εφημερίδα La Vie. Πέθανε στις 14 Μαρτίου 2006.
2911 Μιαχέλενα

Φυσικά χαρακτηριστικά

Ο φασματικός τύπος της Μιαχέλενα είναι S (λιθώδης). Η Μιαχέλενα περιστρέφεται γύρω από τον εαυτό της μία φορά κάθε 4 ώρες και 11 λεπτά.